Dennis Flydtkjær (DF), 2009-12-03:
For kort tid siden havde vi en forespørgselsdebat om bandekriminalitet, hvilket forslaget her også handler om.
Jeg vil derfor nok komme ind på noget af det, jeg sagde allerede dengang, og det er jo rimelig kort tid siden.
Ligesom oppositionen gav udtryk for dengang, skriver man også i beslutningsforslaget her, at man ønsker en national handlingsplan og en bred vifte af forslag, der skal bekæmpe den organiserede kriminalitet.
Vi kan så også heldigvis sige, at vi faktisk allerede har fået lavet denne brede vifte af tiltag for at bekæmpe bandekriminaliteten, og jeg vil godt nævne nogle af dem her, bare for at illustrere at der er sat meget i gang, for oppositionen må jo åbenbart ikke have opdaget alle tiltagene, siden man genfremsætter forslaget her og bliver ved med at køre i, at man skal have en bred vifte af tiltag, selv om det er gjort.
Nogle af de ting, der er gjort, er en skærpelse af straffene for bl.a. våbenbesiddelse, udvidet mulighed for varetægtsfængsling, og at det har en konsekvens, hvis man er kriminel og ikke er dansk statsborger, nemlig at man i højere grad kan udvises.
En anden positiv ting er, at vi har fået øget politiets ressourcer ved med politiloven at få politistyrken øget med 150 mand i 2009 og yderligere 150 i 2010.
Med finanslovaftalen er der også lavet en aftale, der udvider med yderligere 100 personer, og det gør, at politistyrken nu kommer op på 11.100 betjente.
Man kan jo kun sige, at en større politistyrke også gør, at man kan gøre en øget indsats mod banderne, og det er også rigtig positivt, at Københavns Politi har lavet en særlig bandeenhed og en task force, der skal sikre en samlet koordinering af indsatsen.
I Dansk Folkeparti tror vi meget på, at en del af løsningen på bekæmpelse af banderne er en stærkt intensiveret politiindsats med synlig polititilstedeværelse, omfattende visitationer, systematiske ransagninger efter ulovlige våben og en intensiv og målrettet efterforskning mod bandemedlemmer, bl.a. via den såkaldte Al Capone-metode.
Kort sagt skal myndighederne være over banderne hele tiden og kunne stresse dem.
I den forbindelse vil jeg ligesom ministeren også nævne, at vi er glade for, at vi via finanslovforhandlingerne har fået gennemført, at SKAT får yderligere 40 årsværk, så man kan sætte en øget indsats i gang på området.
Jeg vil også nævne, at vi har fået gennemført indkøb af bl.a. containerscannere, så man bedre kan scanne containere og afsløre en del af det smuglergods, som er en del af bandernes marked.
Organiseret kriminalitet skal jo bekæmpes på flere niveauer.
Her tænker jeg også på, ud over det jeg har nævnt, nemlig hele forebyggelsesdelen med SSP-samarbejdet og banderådet, at specielt kommunerne har et ansvar for at stoppe rekrutteringen til banderne eller bryde fødekæden, som man også kalder det.
Her er det godt, at vi via satspuljen har fået sat penge af til bl.a. mentorordninger, så de unge kriminelle får hjælp til at skabe sig et nyt liv med uddannelse, fritidsinteresser, nye venner osv. Jeg synes også, det er positivt, at justitsministeren for nylig meldte ud, at han vil nedsætte et udvalg, der kigger på, hvordan man bedre kan vidne anonymt mod banderne, så vi sikrer, at folk ikke bliver skræmt væk og lader være med at vidne i tilfælde, hvor deres vidneudsagn kan være nyttige.
Ud fra alle de ting, jeg har nævnt, kan jeg opsummere ved at sige, at jeg synes, vi netop har fået lavet en bred vifte af værktøjer til de forskellige myndigheder, så de kan tage hånd om bandekriminaliteten, og derfor kan Dansk Folkeparti ikke støtte forslaget.